ທ່ານໂອບາມາ ຂໍໃຫ້ສະພາ ຮັບຜ່ານ ຮ່າງກົດໝາຍ ກ່ຽວກັບວຽກງານ (ວີດີໂອ)
ປະທານາທິບໍດີໂອບາມາ ຮຽກຮ້ອງໃຫ້ ລັດຖະສະພາສະຫະລັດ ຮັບຮອງເອົາຮ່າງກົດໝາຍ ສ້າງວຽກເຮັດງານທຳ ຂອງທ່ານ.
ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວຫາລັດຖະສະພາສະຫະລັດວ່າບໍ່ໄດ້ ດຳເນີນບາດກ້າວເພື່ອໃຫ້ຊາວອາເມຣິກັນໃນຈຳນວນເພີ່ມຂຶ້ນມີວຽກເຮັດງານທຳຄືນອີກ ໃນລະຫວ່າງການກ່າວຄຳປາໄສປະຈຳສັບປະດາໃນວັນເສົາມື້ນີ້ ທ່ານໂອບາມາເວົ້າວ່າ ສະ ມາຊິກຂອງພັກຣີພັບບລີກັນຢູ່ໃນລັດຖະສະພາສະຫະລັດບໍ່ໄດ້ດຳເນີນການຫຍັງເລີຍເພື່ອ ຊຸກຍູ້ໃຫ້ມີການຮັບຮອງເອົາຮ່າງກົດໝາຍສ້າງວຽກເຮັດງານທຳຂອງທ່ານ ປະທານາທິບໍ ດີໂອບາມາກ່າວວ່າການຮັບຜ່ານຮ່າງກົດໝາຍດັ່ງກ່າວຈະຊ່ອຍໃຫ້ລັດຕ່າງໆສາມາດຈ້າງ ພວກນາຍຄູ ແລະ ພະນັກງານຮັກສາຄວາມປອດໄພສາທາລະນະຕ່າງໆ ທີ່ຖືກປົດອອກ ຈາກໜ້າທີ່ ໃນລະຫວ່າງທີ່ເກີດວິກິດການດ້ານເສດຖະກິດຂອງປະເທດນັ້ນ ເຂົ້າຮັບໜ້າທີ່ ຄືນອີກ ທ່ານໂອບາມາກ່າວວ່າ ມັນເປັນສິ່ງທີ່ໃຫ້ອະໄພບໍ່ໄດ້ສຳຫຼັບສະມາຊິກລັດຖະສະພາທີ່ບໍ່ໄດ້ ດຳເນີນການ ກ່ຽວກັບມາດຕະການເພື່ອສ້າງຜົນປະໂຫຍດໃຫ້ແກ່ບັນດາຄອບຄົວທີ່ພວມ ດີ້ນຮົນຕໍ່ສູ້ຈົນເທົ່າເຖິງການເລືອກຕັ້ງໃນເດືອນພະຈິກທ້າຍປີນີ້ ໃນຄຳປາໄສຕອບປະຈຳສັບປະດາຂອງພັກຣີພັບບລີກັນນັ້ນຜູ້ປົກຄອງລັດວິສຄັນຊິນທ່ານ Scott Walker ໄດ້ກ່າວຫາລັດຖະບານທ່ານໂອບາມາວ່າຊຸກຍູ້ໂຄງການທີ່ເພີ່ມຂະໜາດ ແລະໜີ້ສິນຂອງລັດຖະບານ ທ່ານ Walker ເວົ້າວ່າຈຸດເພັ່ງເລັງຂອງຜູ້ນຳສະຫະລັດຄວນ ຈະເປັນການວ່າຈ້າງຜູ້ຄົນໃຫ້ມີວຽກການເຮັດຄືນອີກ ທ່ານເວົ້າວ່າ ພວກຜູ້ເສຍພາສີແລະ ບໍ່ແມ່ນພວກທີ່ມີຜົນປະໂຫຍດພິເສດຄວນຈະເປັນຜູ້ຮັບຜິດຊອບກ່ຽວກັບລັດຖະບານໃນ ກຸງວໍຊິງຕັນ